Title: ระเบียบคณะกรรมการพลังงานนิวเคลียร์เพื่อสันติ ว่าด้วยการกำหนดการแบ่งรายได้และค่าใช้จ่ายต่าง ๆ ที่เกิดขึ้นในช่วงเวลาของการดำเนินการแทนระหว่างผู้เข้าดำเนินการแทนและผู้รับใบอนุญาต พ.ศ. 2560

ระเบียบคณะกรรมการพลังงานนิวเคลียร์เพื่อสันติ

ระเบียบคณะกรรมการพลังงานนิวเคลียร์เพื่อสันติ
ว่าด้วยการกำหนดการแบ่งรายได้และค่าใช้จ่ายต่าง
ๆ ที่เกิดขึ้นในช่วงเวลาของการดำเนินการแทน
ระหว่างผู้เข้าดำเนินการแทนและผู้รับใบอนุญาต
พ.ศ.
๒๕๖๐

อาศัยอำนาจตามความในมาตรา ๑๓ และมาตรา ๖๘
วรรคสี่ แห่งพระราชบัญญัติพลังงานนิวเคลียร์เพื่อสันติ พ.ศ. ๒๕๕๙
คณะกรรมการพลังงานนิวเคลียร์เพื่อสันติ ออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการพลังงานนิวเคลียร์เพื่อสันติ ว่าด้วยการกำหนดการแบ่งรายได้และค่าใช้จ่ายต่าง
ๆ ที่เกิดขึ้นในช่วงเวลาของการดำเนินการแทนระหว่างผู้เข้าดำเนินการแทนและผู้รับใบอนุญาต
พ.ศ. ๒๕๖๐

ข้อ ๒[๑] 
ระเบียบนี้ให้ใช้บังคับนับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ในระเบียบนี้
ผู้รับใบอนุญาต
หมายความว่า ผู้รับใบอนุญาตดำเนินการสถานประกอบการทางนิวเคลียร์ประเภทสถานที่ใช้เครื่องปฏิกรณ์นิวเคลียร์เพื่อการผลิตพลังงาน
ผู้เข้าดำเนินการแทน
หมายความว่า หน่วยงานของรัฐหรือเอกชนที่มีประสบการณ์และความเชี่ยวชาญเข้าดำเนินการแทนผู้รับใบอนุญาตตามคำขอของเลขาธิการโดยความเห็นชอบของคณะกรรมการ

ข้อ ๔  ก่อนการเริ่มดำเนินการแทน ผู้เข้าดำเนินการแทนและผู้รับใบอนุญาตต้องตกลงแบ่งรายได้และค่าใช้จ่ายต่าง
ๆ ที่เกิดขึ้นในช่วงเวลาของการเข้าดำเนินการแทนตามหลักเกณฑ์ ดังต่อไปนี้
(๑)
รายได้จากการเข้าใช้อุปกรณ์เครื่องมือ เครื่องจักร
หรือสถานประกอบการให้เป็นของผู้รับใบอนุญาต
(๒)
รายได้ที่เกิดจากการเข้าดำเนินการแทน ให้เป็นของผู้เข้าดำเนินการแทน
(๓)
ค่าใช้จ่ายจากการเข้าดำเนินการแทน ให้เป็นของผู้เข้าดำเนินการแทน
(๔)
ค่าใช้จ่ายจากวัตถุดิบและเชื้อเพลิงที่ใช้ในการประกอบการ ให้เป็นของผู้รับใบอนุญาต
หรือผู้เข้าดำเนินการแทน ตามที่ได้จ่ายจริง

ประกาศ
ณ วันที่ ๑๓ ธันวาคม พ.ศ. ๒๕๖๐
สมคิด  จาตุศรีพิทักษ์
รองนายกรัฐมนตรี
ประธานกรรมการพลังงานนิวเคลียร์เพื่อสันติ

พิมพ์มาดา/จัดทำ
๒๗
มีนาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๓๓ ง/หน้า ๓/๑๔ กุมภาพันธ์ ๒๕๖๑